КIуэкIуэ Юрий яхуэзащ «Бзу щIыху» урысейпсо зэпеуэм хэтахэм
КъБР-м и Iэтащхьэ КIуэкIуэ Юрий Правительствэм и Унэм щахуэзащ урысейпсо телевиденэм къызэригъэпэща «Бзу щIыху» сабий зэпеуэмрэ Кавказ Ищхъэрэм и студентхэм я щIыналъэ фестивалымрэ хэтахэм.
Абазэ Маратрэ Джаппуевэ Лейлэрэ Илъэс пщыкIуз зи ныбжьхэу Нартан щыщ Абазэ Маратрэ Жанхъуэтекъуэ щыщ Джаппуевэ Лейлэрэ я Iэзагъыр псоми телъыджэ къащыхъуащ. Къэбэрдей-Балъкъэрым щыщ школакIуэхэм я зэфIэкIым къэралым и цIыху мелуанхэр дихьэхауэ кIэлъыплъащ.
«Фи дэтхэнэ зы лъэбакъуэри, дэтхэнэ зы псалъэри тэмэму гъэпсат икIи фэ фщIыгъуу пIейтейуэ республикэр къыфкIэ-лъыплъащ. Фэ зэфIэкI нэс къэвгъэлъэгъуащ. Абы папщIэ адэ-анэхэри, гъэсакIуэхэри, егъэджакIуэхэри я гур етауэ къывдэлэжьащ. Дэ фи зэфIэкIым дрогушхуэ икIи сытым дежи зыфщIэдгъэкъуэну дыхьэзырщ»,-жиIащ щIыналъэм и Iэтащхьэм.
ЦIыкIухэр я мурадхэм тепсэлъыхьащ, актёр, къэфакIуэ IэщIагъэхэм хуеджэну ягу зэрилъыр жаIащ.
Кавказ Ищхъэрэм и студентхэм гъэ къэс ирагъэкIуэкI фестивалым хуабжьу екIуу хэтащ икIи япэ увыпIэр къыщихьащ Тхьэмокъуэ Миланэ.
КъБР-м и Iэтащхьэр зэфIэкIышхуэ зыбгъэдэлъ щIалэхэмрэ хъыджэбзхэмрэ ехъулIэныгъэщIэхэр къахьыну, творчествэми еджэнми къаруушхуэ адэкIи ирахьэлIэну ехъуэхъуащ.
ЗэIущIэм и кIэухым абы хэтахэм илъэсыщIэ тыгъэхэр иратащ.
КъБР-м и Iэтащхьэмрэ Правительствэмрэ я пресс-IуэхущIапIэ.
